पाएं अपने शहर की ताज़ा ख़बरें और फ्री ई-पेपरडाउनलोड करें
सनातन धर्म में एकादशी तिथि को सभी व्रतों में श्रेष्ठ माना गया है। प्रत्येक एकादशी के व्रत भगवान श्री हरि विष्णु को समर्पित हैं, लेकिन हर एकादशी का अपना एक अलग महत्व होता है। आचार्य इंद्र दास ने बताया कि वैशाख माह में कृष्ण पक्ष की एकादशी को वरुथिनी एकादशी के नाम से जाना जाता है। इस बार यह 7 मई दिन शुक्रवार को वरूथिनी एकादशी का व्रत किया जाएगा। इस व्रत को करने से कई वर्षों के तप और कन्या दान करने के समान पुण्यफल की प्राप्ति होती है।
व्रत का महत्व
आचार्य ने बताया कि वरुथिनी एकादशी का अपना एक विशेष महत्व होता है। इस दिन भगवान विष्णु की पूजा आराधना संपन्न होने के बाद अपने यथाशक्ति के अनुसार व्रती दान पुण्य करते है। ऐसी मान्यता है, कि इस दिन दान पुण्य करने से मोक्ष की प्राप्ति होती है। व्यक्ति द्वारा किए गए सभी पापों का शीघ्र ही अंत हो जाता है।ऐसा कहा जाता है कि जिन लोगों को यमराज से डर लगता है, उन्हें वरुथिनी एकादशी का व्रत अवश्य करना चाहिए। इस व्रत को करने से उनके सारे डर दूर भाग जाते है।
दुर्भाग्य दूर करने के लिए रखें व्रत
आचार्य ने बताया कि शास्त्रों के अनुसार इस दिन भगवान विष्णु की पूजा आराधना करने से व्यक्ति को सौभाग्य और आरोग्य की प्राप्ति होती हैं। इस दिन जो मनुष्य व्रत करता है उसके सभी दुख दूर हो जाते हैं और सुखों की प्राप्ति होती है।वही दरिद्रता, दुख और दुर्भाग्य दूर करने के लिए भी इस दिन कई उपायों को कर सकते हैं। पीले वस्त्र धारन कर के भगवान विष्णु की पूजा करें और दक्षिणवर्ती शंख में जल भरकर उनका अभिषेक करें।
मान्यता है कि इससे भगवान विष्णु अत्यंत प्रसन्न होते हैं और आपका दुर्भाग्य भी सौभाग्य में बदल जाता है। शंख से जल चढ़ाते समय इस बात का ध्यान रखें कि जो शंख बजाया जाता है, उससे जल न चढ़ाएं। अभिषेक करने के लिए अलग शंख का प्रयोग करें।वही घर में बरकत के लिए पीली सरसों के दाने लेकर अपने घर को कोनों में बिखेर दें। इसके बाद द्वादशी तिथि यानि अगले दिन उन दानों को अग्नि में डाल दें। इससे आपके घर में फैली हुई नकारात्मक ऊर्जा और नजर दोष से मुक्ति मिलती है। आपके घर में धन की बरकत होने लगती है।
व्रत की विधि| विष्णु को पीले फूल अर्पित करें
आचार्य ने बताया कि एकादशी के दिन सबसे पहले सुबह उठकर स्नान करने के बाद साफ वस्त्र धारण करके व्रत का संकल्प लें। उसके बाद घर के मंदिर में पूजा करने से पहले एक वेदी बनाकर उस पर 7 धान रखे जैसे उड़द, मूंग, गेहूं, चना, जौ, चावल और बाजरा आदि। इसके बाद वेदी के ऊपर एक कलश की स्थापना करें और उसमें आम के 5 पत्ते लगाएं। अब वेदी पर भगवान विष्णु की मूर्ति या तस्वीर रखें, पश्चात भगवान विष्णु को पीले फूल, ऋतुफल और तुलसी दल समर्पित करें।
एकादशी का शुभ मुहूर्त|आचार्य ने बताया कि वरुथिनी एकादशी 6 मई को दोपहर 2 बजकर 10 मिनट से शुरू हो जाएगी और 7 मई को शाम 3 बजकर 32 मिनट तक रहेगी इसके बाद द्वादशी तिथि शुरू हो जाएगी। द्वादशी तिथी 8 मई को शाम 5 बजकर 35 मिनट तक रहेगी। इसलिए एकादशी व्रत पारण का मुहूर्त 8 मई को सुबह 5 बजकर 35 मिनट से लेकर सुबह 8 बजकर 16 मिनट तक रहेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn